**РУСИНСКИ ЈЕЗИК И КЊИЖЕВНОСТ**

**РУСКИ ЯЗИК И КНЇЖОВНОСЦ**

**РУСКИ ЯЗИК И КНЇЖОВНОСЦ**

**Обща предметна компетенция**

Школяр позна обласци руски язик и кнїжовносц, и шветову кнїжовносц. Добре влада з усну и писану комуникацию, односно бешедує и пише по правилох стандардного руского язика. Зна формовац лоґични и стилски складни бешедовани и писани текст. Розуми и критично спатра пречитане и ма розвити власни словнїк. Ма звичай читац кнїжовни дїла при чим доживює пречитане и ма знаня з помоцу хторих толмачи кнїжовне дїло, односно чита же би упознал и лєпше розумел себе и швет коло себе. Пречитал найважнєйши кнїжовни дїла рускей, сербскей и шветовей кнїжовносци. Розвил звичай и потребу же би преглїбйовал бешедну и читательну културу пре власне усовершованє и охраньованє и збогацованє националней култури.

**Основни уровень**

Ясно и чечно бешедує у складзе зоз стандардним язиком; ма културу слуханя цудзого викладаня. Формує єдноставни бешедовани або писани, лоґични, стилски складни текст хтори добре структуровани; правилно хаснує руску кирилку и розликує ю од сербскей кирилки, зна написац тексти основних писаних жанрох хтори потребни за школованє и участвованє у дружтвеним живоце. За рижни потреби чита кнїжовни и нєуметнїцки тексти стреднєй чежкосци и критицки роздумує о єдноставних кнїжовних и нєуметнїцких текстох.

Зна основни правила о язику; розликує кнїжовни руски язик од бешедного и ма потребу учиц, чувац и пестовац кнїжовни язик. Позна специфичне место руского язика у фамелиї славянских язикох и його блїзкосц зоз карпатскима диялектама. Ма основни знаня о руских гласох, словох и виреченьох руского язика и зна применїц одредзени ґраматични правила у бешеди и писаню. Хаснує розвити словнїк, у складзе зоз уровньом образованя, а слова примерани нагоди.

Зна авторох дїлох зоз обовязней школскей програми и змесцує их до контексту творчого опусу и кнїжовноисторийного контексту. Зна навесц основни кнїжовноисторийни и поетицки характеристики стилских епохох, напрямох и формацийох у розвою рускей, сербскей и шветовей кнїжовносци и зна их повязац зоз дїлами и писателями зоз обовязней лектири школскей програми. Обачує и з прикладами арґументує основни поетични, язични, естетски и структурни характеристики кнїжовних дїлох зоз обовязней школскей лектири. Формує читательни звикнуца и знаня похопююци значенє читаня за власни духовни розвой.

**Стреднї уровень**

Ясно бешедує пред аудиториюмом о темох зоз обласци язика, кнїжовносци и култури; зна составиц зложени бешедни або писани текст и прецизно представиц идеї; пре розлични потреби чита релативно чежки кнїжовни и нєуметнїцки тексти и ма витворени читательни смак характеристични за образованого чловека; розуми зложени кнїжовни и нєуметнїцки тексти и критично роздумує о нїх.

Ма широки знаня о язику вообще и основни знаня о язикох у швеце. Позна специфични розвой руского язика и його блїзкосц зоз карпатскима диялектами. Розуми розвой кнїжовного руского язика Руснацох у дружтвеним, историйним и културним контексту. Ма широкии знаня о гласох, словох и виреченьох у руским язику и тото знанє зна применїц у бешеди и писаню. Розликує гласи и знаки руского язика од гласох и знакох сербского язика. Ма богати словнїк и свидоми є рижнородносци язика хтора му оможлївює прецизно ше виражиц.

Толмачи ключни фактори структури кнїжовного тексту и його тематски, идейни, поетични, стилски, язични, композицийни и жанровски прикмети. Позна кнїжовни термини и адекватно их применює при толмаченю кнїжовних дїлох хтори предвидзени зоз програму. Самостойно обачує и анализує проблеми у кнїжовним дїлу и зна арґументовац свойо думаня на основи примарного тексту. Хаснує препоручену и ширшу, секундарну литературу при толмаченю кнїжовних дїлох хтори предвидзени зоз програму.

**Напредни уровень**

Дискутує о зложених темох зоз язика, кнїжовносци и култури хтори предвидзени зоз наставну програму; ма розвити бешеднїцки схопносци; пише фахови текст на теми зоз язика и кнїжовносци; критицки роздумує о зложених кнїжовних и нєуметнїцких текстох на висшим уровню, уключуюци и авторово стилски поступки; формує свидомосц о себе як читательови.

Ма подробнєйши знаня о язику вообще, як и о ґраматики руского язика. Ма основни знаня о словнїкох и структури словнїцкей статї.

Критицки чита зложени кнїжовни дїла зоз обовязней школскей програми, як и додатней (виборней) и зна их критицки толмачиц и вредновац. У толмаченю кнїжовного текста хаснує вецей методи, попатрунки и компаративни приступ. Арґументовано виноши свой суд о кнїжовним дїлу нєпреривно маюци на розуме примарни текст, як и други тексти, анализуюци и поровнуюци їх поетични, естетични, структурни и линґвистични прикмети, вєдно зоз зложеншима стилскима поступками. Розширює читательни знаня и применює стратеґиї читаня хтори усоглашени зоз типом кнїжовного дїла и зоз читательнима цилями (дожице, виглєдованє, творчосц).

**Специфична предметна компетенция: ЯЗИК**

**Основни уровень**

Ма основни знаня о тим цо то язик вообще, и хтори його функциї; почитує свой язик и други язики. Позна специфични розвой руского язика и його блїзкосц зоз карпатскима диялектами; позна розлики у коцурскей и керестурскей бешеди; ма основни знаня о розвою кнїжовного язика, писма и правопису при Руснацох у Сербиї. Розуми розвой кнїжовного руского язика у дружтвеним, историйским и културним контексту. Ма основни знаня о гласох и знакох руского язика и розликує их од сербских; позна файти словох, и подфайти; хаснує коректну язичну норму при хаснованю формох словох и при їх твореню; правилно склада виреченє и зна анализовац виреченє хторе збудоване по основних моделох.

Ма основни знаня о значеню словох; позна словнїки руского язика и зна их хасновац. Може ясно и чечно представиц свойо становиско, почитуюци кнїжовноязичну норму и правила учтивосци; ма културу слуханя цудзого викладаня. Звладал складне писанє єдноставних формох и основних жанрох (писмо, биоґрафия, молба, жалба, вимога, ПП презентация и под.) у чиїм виробку компетентно хаснує руску кирилку и основни правила язичней норми. Свидоми є же хаснованє руского язика на интернету подрозумює хаснованє стандардного руского язика, односно рускей кирили. На концу школованя составя матурску роботу почитуюци правила виробку фаховей роботи.

**Стреднї уровень**

Ма ширши знаня о язику вообще и основни знаня о язикох у швеце, о їх медзисобней зродносци и типох. Позна специфични розвой руского язика, його место у ґрупи славянских язикох и блїзкосц зоз карпатскима словацкима и українскима диялектами. Позна розлики у коцурскей и керестурскей бешеди и причини їх наставаня.

Ма ширши знаня о гласох руского язика и розликує их од сербских; розликує руски од сербских знакох кирилки; зна правила о наглашованю словох и розликує руски од сербского акценту; ма ширши знаня о файтох словох и їх подфайтох, їх формох и способох твореня, уплївох сербского язика и других язикох; препознава файти виреченьох и анализує виреченя хтори творени по розличних моделох. Ма богати словнїк и зна похасновац одвитуюце слово у зависносци од нагоди; унапрямени є ґу збогацованю власного словнїка. Виразно чита и пестує власну бешеду. Составя зложенши писани тексти о розличних темох почитуюци язичну норму. Хаснує фахову литературу и зна складно написац звит и реферат.

**Напредни уровень**

Ма детальнєйши знаня о язику вообще и детальнєйши знаня о ґраматики руского язика (акцентованє, состав словох, значенє припадкох и дїєсловних формох, структури виреченя, уплїви других язикох на руски язик); позна словнїки руского язика и структуру словнїковей статї. Приповеда о вибраних темох як схопни бешеднїк; уважно слуха и преценює вербалну и невербалну реакцию свойого собешеднїка и тому прилагодзує свою бешеду. Есей, фахови текст и новинску статю пише складно, дошлїдно применююци кнїжовноязичну норму.

**Специфична предметна компетенция: КНЇЖОВНОСЦ**

**Основни уровень**

Поряднє чита кнїжовни дїла зоз обовязней школскей програми, препознава значних представительох и їх дїла зоз рускей, сербскей и шветовей кнїжовносци. Накратко описує свойо чувства и дожице кнїжовного або другого уметнїцкого дїла. Обачує и наводзи основни поетични, естетични и структурни прикмети кнїжовного и нєуметнїцкого тексту вигодного за обробок наставней градзи зоз язика и кнїжовносци; зна их меновац и илустровац. Розуми кнїжовни и нєуметнїцки текст: препознава их намену, видвоює главни идеї текста; провадзи розвой одредзеней идеї у тексту; наводзи приклади зоз тексту и цитує часц або часци же би анализовал текст або змоцнєл особну арґументацию; резимує и парафразує часци текста и текст у цалосци. Видвоєни проблеми анализує на уровню основних пасмох значеня. Основни кнїжовни термини функционално повязує зоз прикладами зоз кнїжовного текста. Розуми прецо читанє значне за формованє и унапредзованє своєй особносци, збогацованє лексичного фонда. Розвива свойо читательни способносци. Розуми значносц кнїжовносци за формованє язичного, литературного, културного и националного идентитета. Розуми значносц очуваня кнїжовного нашлїдства и кнїжовней култури.

**Стреднї уровень**

Толкує кнїжовни дїла зоз обовязней школскей програми и ма основни знаня о кнїжовноисторийним и поетичним контексту хтори одредзує тоти дїла. Самостойнє обачує и анализує значеньово и стилски аспекти кнїжовного дїла и зна арґументовац свойо становиска на основи примарного текста. Розуми и описує функцию язика у творчим процесу. При толкованю кнїжовного дїла применює адекватни методи и становиска хтори ускладзени зоз методолоґию науки о кнїжовносци. Позна кнїжовнонаукови, естетични и линґвистични факти и бере их до огляду при обробку поєдинєчних дїлох, стилских епохох и напрямох у розвою рускей, сербскей и шветовей кнїжовносци. През виглєдовацки и творчи способ здобува знаня и читательни схопносци, хтори у функциї преучованя розличних кнїжовних дїлох и жанрох и розвиваня литературного, язичного, културного и националного идентитета. Ма розвити читательни звикнуца и читательни смак характеристични за културного и образованого чловека. Применює зложени стратеґиї читаня. Меня аналитични приступи хтори оценї же су нєприкладни. Преценює як одредзени структурни, язични, стилски и значеньово прикмети текста уплївую на його розуменє.

**Напредни уровень**

Зна одредзиц поетични, естетични и структурни прикмети кнїжовного тексту. Зоз сиґурносцу кладзе кнїжовни текст до кнїжовнотеорийного и кнїжовноисторийного контексту. У анализованю и интерпретованю хаснує одвитуюци поступки толкованя и терминолоґию хтора адекватна кнїжовному дїлу. Хаснує вецей методи, точки патреня и компаративни приступ же би дополнєл свойо розуменє и критицки суд о кнїжовним дїлу. Самостойно обачує и толкує проблеми у кнїжовним дїлу и зна арґументовац свойо становиска на основи примарного текста и литературно-филолоґийного контексту. Критицки повязує примарни текст зоз самостойно вибрану секундарну литературу. Самостойно вибера дїла за читанє по одредзеним критериюму, дава предкладаня за читанє и пояшнює их. Позна и применює способи/стратеґиї читаня усоглашени зоз типом текста (кнїжовним и нєуметнїцким) и зоз жанром кнїжовного дїла. Розуми улогу читаня у особним розвою, алє и у розвою дружтва. Ма розвиту, критицку свидомосц о своїх читательних способносцох.

*бщи стандарди посцигнуцох – образовни стандарди за конєц общого стреднього образованя за предмет Руски язик и кнїжовносц маю стандарди посцигнуцох за обласци: Язик, Кнїжовносц и Култура висловйованя. У рамикох каждей обласци описани вимоги на трох уровньох.*

Шлїдуюци вислови описую цо школяр зна на **основним уровню** у каждей обласци.

1. **Обласц ЯЗИК**

2РЯК.1.1.1. Ма основни знаня о язику вообще (цо то язик, хтори функциї ма); почитує свой язик и почитує други язики; препознава стереотипни становиска ґу язику. Розуми поняце тексту; розликує часци тексту (увод, главна часц, законченє); препознава файти текстох (форми дискурсу); ма основни поняца зоз социолинґвистики: позна поняца єдноязичносци и вецейязичносци (и зна одвитуюци язични обставини у Сербиї); розуми поняце язичней вариятивносци и препознава основни вариєтети.

2РЯК.1.1.2. Розликує кнїжовни (стандардни) язик од диялекту; зна основни податки о карпатских диялектох; ма правилне становиско ґу своєй бешеди и ґу другим вариянтом рускей бешеди (керестурска и коцурска); почитує свой язик и ма потребу чувац свой язик; єднак почитує обидва вариянти рускей бешеди - керестурску и коцурску; ма потребу учиц, чувац и пестовац кнїжовни язик; позна найважнєйши ґраматични и нормативни приручнїки и зна их хасновац; зна основни податки о месце руского язика медзи другима индоевропскима и славянскима язиками; ма основни знаня о розвою кнїжовного язика, писма и правопису при Руснацох.

2РЯК.1.1.3. Розликує правилне од нєправилного вигваряня гласох; зна основне подзелєне гласох; ма основни знаня у вязи зоз складами и применює их при розкладаню словох на концу шорика; зна основни правила норми при акцентованю и замерковює евентуални розлики медзи своїм и кнїжовним акцентованьом.

2РЯК.1.1.4. Позна файти и подфайти словох; применює норму при форми словох у фреквентних случайох (уключуюци и гласово пременки при форми словох); видвоює часци словох при формох словох (ґраматична основа и наставок за форму) при єдноставнєйших случайох; видвоює часци словох при твореню словох (префикс, основа, суфикс) при єдноставних словох; препознава основни способи твореня словох; применює норму при твореню словох (уключуюци и гласово пременки при твореню словох); применює постояци модели при твореню нових словох.

2РЯК.1.1.5. Правилно склада виреченє; розликує синтаксични єдинки; розликує активни и пасивни виреченя; зна анализовац єдноставни виреченя хтори творени по основних моделох и преширени зоз додатками.

2РЯК.1.1.6. Ма лексични фонд хтори у складзе зоз стреднїм уровньом образованя; прави розлику медзи формалну и нєформалну лексику и хаснує их у складзе зоз нагоду; ма основни знаня о значеню словох; позна основни лексични одношеня (синонимию, антонимию, гомонимию); позна метафору як лексични механїзем; нє ма одбиваюцосц ґу словом странского походзеня, алє их нє прилапює нєкритично и автоматски; позна поняце терминох и фразеолоґизмох; позна найважнєйши словнїки руского язика и зна их хасновац.

**2. Обласц КНЇЖОВНОСЦ**

2РЯК.1.2.1. Позна авторох дїлох зоз обовязней школскей програми и локализує их до контексту творчого опуса и кнїжовноисторийного контекста.

2РЯК.1.2.2. Позна кнїжовнотеорийну терминолоґию и функционално ю повязує зоз прикладами зоз кнїжовних[[1]](#footnote-1) и нєуметнїцких[[2]](#footnote-2) текстох предвидзених у програми.

2РЯК.1.2.3. При толмаченю кнїжовноуметнїцких и кнїжовнонаукових дїлох розликує методи нукашнього и вонкашнього приступу.

2РЯК.1.2.4. Обачує и зоз прикладами арґументує основни поетични, язични, естетични и структурни прикмети кнїжовних дїлох зоз обовязней школскей лектири.

2РЯК.1.2.5. Обачує основни прикмети кнїжовносци як дискурса и розликує го од других дружтвених дискурсох.

2РЯК.1.2.6. Наводзи основни кнїжовноисторийни и поетични прикмети стилских епохох, напрямох и формацийох у розвою рускей, сербскей и шветовей кнїжовносци и повязує их зоз дїлами и писателями зоз обовязней лектири у школскей програми.

2РЯК.1.2.7. Анализує видвоєни проблеми у кнїжовним дїлу и зна их арґументовац зоз примарним текстом.

2РЯК.1.2.8. Хаснує препоручену секундарну литературу (кнїжовноисторийну, критицку, автопоетичну, теорийну) и повязує ю зоз кнїжовнима текстами хтори предвидзени у програми.

2РЯК.1.2.9. На основи дїлох рускей, сербскей и шветовей кнїжовносци формує читательни звикнуца и знаня; похопює улогу читаня при толкованю кнїжовного дїла и у витворйованю язичного, литературного, културного и националного идентитета.

**3. Обласц КУЛТУРА ВИСЛОВЙОВАНЯ**

2РЯК.1.3.1. Бешедує ясно, почитуюци ортоепски правила стандардного язика; применює кнїжовноязични акцент або поровнує свой акцент зоз кнїжовним и намага ше присподобиц го ґу ньому; чечно и ясно чита наглас кнїжовни и нєуметнїцки тексти; виразно чита и интерпретує лєгки кнїжовноуметнїцки тексти; у званїчних ситуацийох бешедує о єдноставних темох зоз обласци язика, кнїжовносци и култури хаснуюци коректни язични вираз (т.є. бешедує чечно, без загакованя, подпоркох, барз вельких павзох и фалшивих початкох, обдумуюци виреченє напредок) и з одвитуюцу основну терминолоґию науки о язику и науки о кнїжовносци, прилагодзуюци нагодом, ситуациї собешеднїкови и теми вербални и нєвербални язични средства (триманє, мимику, ґестикулацию); бешедує хаснуюци презентацию; ма културу слуханя цудзого викладаня; може з увагу и зоз розуменьом слухац викладанє стреднєй чежини (нпр. преподаванє) з тему зоз язика, кнїжовносци и култури; з нагоди слуханя одредзеного викладаня зна зберац призначки.

2РЯК.1.3.2. Бешедуюци о одредзеней теми (зоз язика, кнїжовносци або на шлєбодну тему), ясно структурує бешеду и повязує єй часци на одвитуюци способ; розликує важне од нєважного и трима ше основней теми; составя єдноставни бешедовани и писани текст хаснуюци ше зоз описом, приповеданьом и викладаньом (експозицию); зна вокраци описац свойо чувства и дожице кнїжовного або другого уметнїцкого дїла; зжато преприповед’ює єдноставнєйши кнїжовноуметнїцки текст и видвоює його важни або интересантни часци; резимирує єдноставнєйши кнїжовни и нєуметнїцки текст.

2РЯК.1.3.3. У розправи або черанки думаня на теми зоз кнїжовносци, язика и култури зна у кратких рисох винєсц и обгрунтовац идею або становиско за хторе ше заклада, бешедує одмерано, опера ше на арґументи, почитує цудзе думанє и бере го до огляду под час своєй арґументациї; пише єдноставни арґументативни текст на теми зоз кнїжовносци, язика и култури.

2СЈК.1.3.4. Хаснує руску кирилку и зна же ше вона хаснує и на интернету. Применює основни правописни правила у фреквентних прикладох и зна хасновац школске виданє Правопису; у писаню видвоює часци текста, дава наслови и поднаслови, зна цитирац и парафразирац; составя матурску роботу почитуюци правила виробку фаховей роботи (хаснує фусноти и составя змист и библиоґрафию); составя писмо – приватне и службове, биоґрафию (CV), молбу, жалбу, вимогу, оглашку; зна пополнїц розлични формулари и обрасци.

2РЯК.1.3.5. Ма способносц и звичай же би пре розлични наменки (информованє, ученє, особни розвой, естетске дожице, забава...) читал тексти стреднєй чежкосци (кнїжовноуметнїцки, фахово и науковопопуларни тексти зоз обласци науки о язику и кнїжовносци, тексти зоз медийох[[3]](#footnote-3)); применює предложени стратеґиї читаня.

2РЯК.1.3.6. Розуми кнїжовни и нєуметнїцки текст стреднєй зложеносци: препознава їх намену, пренаходзи експлицитни и имплицитни информациї, видвоює главни идеї тексту; провадзи розвой одредзеней идеї у тексту; поровнує основни информациї и идеї зоз двох або вецей текстох.

2РЯК.1.3.7. Критицки роздумує о кнїжовним тексту стреднєй зложеносци: розликує обєктивни/виродостойни факт од авторовей интерпретациї; преценює (и то обгрунтовює) чи автор нєуметнїцкого тексту виноши шицки потребни информациї и чи дава достаточни и виродостойни докази за тото цо твердзи; преценює чи автор тексту нєутрални або анґажовани односно пристрасни, и обгрунтовює свою прецену; препознава бешеду нєнависци, дискриминациї, бирократски язик, и ма вибудоване неґативне становиско ґу нїм; зна у єдноставних прикладох понукнуц алтернативу бирократскому язику.

2РЯК.1.3.8. Препознава структуру, розлични елементи, стилски характеристики (експресивносц, сликовитосц, метафоричносц) кнїжовного и нєуметнїцкого текста; препознава конотативне значенє слова у датим контексту и розуми наменку конотативного значеня у кнїжовним и нєуметнїцким тексту; одредзує значенє нєпознатого слова на основи контексту и моделу твореня; розуми значенє читаня за збогацованє лексичного фонда.

Шлїдуюци твердзеня описую цо школяр зна на **стреднїм уровню** у кажедй облаци.

1. **Обласц ЯЗИК**

2РЯК.2.1.1. Ма ширши знаня о язику вообще (хтори то важни свойства язика); препознава єдинки и зявеня хтори припадаю розличним язичним уровньом / подсистемом; ма основни знаня о писму вообще; ма основни знаня о правопису вообще (етимолоґийно- фонолоґийни правопис; ґраматично – лоґична интерпункция; ґрафема – слово); ма основни знаня о язикох у швеце (язична зродносц, язични типи, язични универзалиї). Розуми основни принципи водзеня диялоґу; розуми поняце бешедней дїї. Позна прикмети вариєтетох руского язика хтори настали на основи медиюму и тих хтори социялно и функционално условени.

2РЯК.2.1.2. Зна основни характеристики карпатских диялектох; зна основни правила при вигваряню обидвох вариянтох руского язика (керестурска и коцурска). При єдноставнєйших случайох преруцує слова з єдней вариянти до другей и обратно. Змесцує розвиванє кнїжовного язика при Руснацох до дружтвеного, историйного и културного контексту.

2РЯК.2.1.3. Позна бешедни орґани и способ на хтори ше гласи продукую; зна дзелїц гласи по шицких критериюмох; розуми поняце фонеми; позна природу руского акценту и розликує го од сербского; зна механїзми фонолоґийно условених гласових пременкох (виєдначованє консонантох по дзвонкосци и по месце твореня, злїванє и асимилацию вокалох и траценє консонантох).

2РЯК.2.1.4. Ма ширши знаня о файти словох; зна одредзиц форму пременлївого слова и похасновац слово у датей форми; позна поняце морфеми; дзелї слово на морфеми за творенє при єдноставнєйших случайох и менує тоти морфеми; позна основни способи твореня словох; применює норму у вязи зоз форму словох у менєй фреквентних случайох.

2РЯК2.1.5. Хаснує шицки синтаксични можлївосци у руским язику; розликує особово и безособово виреченя; анализує виреченя хтори збудовани по розличних моделох; ма ширши знаня о синтаґми; препознава основни файти зависних предикатских виреченьох (типични случаї); зна основне о нєзависно-зложених одношеньох, конґруенциї и неґациї; розликує файти нєзависних предикатских виреченьох; розуми поняце елипси; ма основни знаня о хаснованю припадкох и дїєсловних формох.

2РЯК.2.1.6. Ма богати и рижнородни лексични фонд (уключуюци и интелектуалну и интернационалну лексику и позна нейфреквентнєйши интернационални префикси и суфикси). Тот фонд хаснує у складзе зоз нагоду; видзи язик як збир можлївосцох хтори му служа же би виражел индивидуалне искуствиє и унапрямел го ґу збогацованю власного словнїка; позна гиперонимию / гипонимию, паронимию; розликує лексични пасма; позна метонимию як лексични механїзем.

**2. Обласц КНЇЖОВНОСЦ**

2РЯК.2.2.1. Интерпретує кнїжовни текст так же спатра його интеґрацийни фактори (дожити контекст, тематично-мотивове пасмо, композиция, подоби, форми приповеданя, идейне пасмо, язично-стилски аспекти...).

2РЯК.2.2.2. Позна кнїжовнотеорийну терминолоґию и адекватно применює кнїжовнотеорийни знаня при толмаченю кнїжовних дїлох предвидзених зоз програму.

2РЯК.2.2.3. Розликує методи вонкашнього и нукашнього приступу при интерпретациї кнїжовноуметнїцкого и кнїжовнонаукового дїла и адекватно их хаснує при похопйованю и толкованю тих файтох дїлох.

2РЯК.2.2.4. Обачує и пояшнює поетични, естетични и структурни прикмети кнїжовноуметнїцких и кнїжовнонаукових дїлох у рамикох школскей лектири; преценює чи зложени кнїжовнонаукови текст (автобиоґрафия, биоґрафия, мемоари, днжовнїк, писмо, драгопис...) добре структуровани и когерентни, чи идеї ясно и прецизно виложени; обачує стилски поступки у кнїжовноуметнїцким и кнїжовнонауковим тексту; преценює як одредзени прикмети текста уплївую на його розуменє и доприноша толмаченю значеня текста.

2РЯК.2.2.5. Пояшнює основни елементи кнїжовносци як дискурса у одношеню на други дружтвени дискурси (напр. присуство/одсуство приповедача, приповедни фокус, статус историйного и фиктивного итд ).

2РЯК.2.2.6. Кед толмачи кнїжовноуметнїцки и кнїжовнонаукови дїла зоз школскей програми применює знаня о основних кнїжовноисторийних и поетичних прикметох стилских епохох, рухох и формацийох у розвою рускей, сербскей и шветовей кнїжовносци.

2РЯК.2.2.7. Самостойнє обачує и анализує проблеми у кнїжовним дїлу и зна арґументовац свойо становиско на основи примарного текста.

2РЯК.2.2.8. Активно хаснує препоручену и ширшу, секундарну литературу (кнїжовноисторийну, критицку, автопоетичну, теорийну) при толмаченю кнїжовноуметнїцких и кнїжовнонаукових дїлох предвидзених у програми.

2РЯК.2.2.9. На основи дїлох рускей, сербскей и шветовей кнїжовносци розвива читательни схопносци, способносци и знаня значни за толмаченє и вреднованє розличних кнїжовноуметнїцких и кнїжовнонаукових дїлох и за розвиванє язичного, литературного, културного и националного идентитета; ма вибудовани читательни смак яки характеристични за културного и образованого чловека.

**Обласц КУЛТУРА ВИСЛОВЙОВАНЯ**

2РЯК.2.3.1. Бешедує у званїчних ситуацийох, явно и пред векшим аудиториюмом о темох зоз обласци язика, кнїжовносци и култури, хаснуюци кнїжовни язик и одвитуюцу терминолоґию; участвує у явних розгваркох зоз вецей учашнїками; преценює слухателя односно аудиториюм и формує свою бешеду ґу його потребом и можлївосцом; ма потребу и звичай розвивац власну бешедну културу; з увагу и розуменьом слуха зложене викладанє (напр. преподаванє) з тему зоз язика, кнїжовносци и култури; слуха критицки, преценююци бешеднїкову арґументацию и обєктивносц.

2РЯК.2.3.2. Составя зложени бешедни и писани текст (зоз язика, кнїжовносци або на шлєбодну тему) хаснуюци опис, приповеданє и викладанє (експозицию); у бешедней або писаней розправи прецизно виноши свойо идеї и обгрунтовює свойо становиско; намага ше бешедовац и писац интересантно, зоз диґресиями и хаснуюци цикави деталї и одвитуюци приклади; обачує поенту и виклада ю на одвитуюци способ; прецизно виноши свойо дожице и упечатки з нагоди кнїжовного тексту и резимирує зложенши кнїжовни и нєуметнїцки текст на теми нєпостредно вязани за наставну материю; пише звит и реферат; применююци правописну норму у случайох предвидзених зоз програму.

2РЯК.2.3.3. Ма способносц и звичай, за розлични наменки (информованє, ученє, особни розвой, естетске дожице, забава...), читац зложени тексти (кнїжовноуметнїцки тексти, фахово и науковопопуларни тексти зоз обласци науки о язику и кнїжовносци, тексти зоз медийох); ма вибудовани читательни смак характеристични за културного и образованого чловека; применює зложени стратеґиї читаня; вибера стратеґию читаня хтора одвитує наменки читаня.

2РЯК.2.3.4. Розуми зложенши кнїжовни и нєуметнїцки текст: препознава його наменку; пренаходзи експлицитни и имплицитни информациї; видвоює информациї по задатим критерию; видвоює главни идеї; провадзи розвой одредзеней идеї; поровнує информациї и идеї зоз двох або вецей текстох же би розумел одвитуюци значеньски або стилски аспект по задатим критерию; анализує и толмачи гевти системи мотивациї хтори ше у кнїжовним дїлу зявюю при формованю (характеризациї) подобох и вибудови подїйох (пре лєпше и подполнєйше розуменє значеня кнїжовного дїла); толмачи (на уровню розуменя) тексти операюци ше на други текст/тексти.

2РЯК.2.3.5. Критично роздумує о зложеним кнїжовним и нєуметнїцким тексту: роздвоює обєктивни факт од авторовей интерпретациї; преценює чи автор тексту нєутрални або анґажовани односно пристрасни, обгрунтовює свою оцену; розликує екплицитни и имплицитни авторово становиска; арґументовано вреднує чи автор зложеного експозиторного або арґументованого текста одвитуюцого за обробок наставней материї зоз язика и кнїжовносци виноши шицки потребни информациї и чи дава достаточни и виродостойни докази за тото цо твердзи.

2РЯК.2.3.6. Преценює чи зложени нєуметнїцки текст одвитуюци за обробок наставней материї зоз язика и кнїжовносци добре структурирани и когерентни, чи идеї виложени ясно и прецизно; обачує стилски поступки у тих текстох; проценює кельо одредзени характеристики тексту уплївюю на його розуменє.

Шлїдуюци твердзеня описую цо школяр зна на **напредним уровню** у кажедй облаци.

1. **Обласц ЯЗИК**

2РЯК.3.1.1. Розуми же постої цесна вяза медзи язиком и думаньом; ясне му поняце катеґоризациї; позна конверзацийни максими (квалитету, кванитету, релевантносци и способу); розуми поняце информативней актуализациї виреченя и зна як ше иста посцигує; ясне му поняце текстуалней когезиї.

2РЯК.3.1.2. При подзелєню словох на склади поволує ше на правила; позна правила преношеня складох истого слова до нового шорику; на єдноставних прикладох зна указац кеди ше акцент у руским язику преноши.

2РЯК.3.1.3. Ма детальнєйши знаня о морфолоґиї у узшим смислу и твореня словох у руским язику (дзелї слово на морфеми за творенє при зложених случайох и менує тоти морфеми).

2РЯК.3.1.4. Ма детальни знаня о хаснованю припадкох и дїєсловних формох; зна анализовац компликовани виреченя хтори направени по розличних моделох; позна специялни нєзависни виреченя; позна поняце конґруенциї у руским язику.

2РЯК.3.1.5. Ма основни знаня о словнїкох и микроструктурней часци словнїкох.

**2. Обласц КНЇЖОВНОСЦ**

2РЯК.3.2.1. Чита, доживює и самостойнє толмачи кнїжовноуметнїцки и кнїжовнонауково дїла зоз обовязней школскей програми, як и додатни (виборни) и факултативни кнїжовноуметнїцки и кнїжовнонаукови тексти; при интерпретациї зоз сиґурносцу хаснує здобути знаня о творчим опусу автора и кнїжовноисторийним контексту.

2РЯК.3.2.2. Добре зна кнїжовнотеорийну терминолоґию и теорийни знаня адекватно применює при толмаченю кнїжовноуметнїцких и кнїжовнонаукових дїлох хтори предвидзени у школскей програми и других дїлох тей файти розличних жанрох, звонка школскей програми.

2РЯК.3.2.3. У процесу толмаченя кнїжовноуметнїцкого и кнїжовнонаукового дїла, вибера, применює и комбинує адекватни методи нукашнього и вонкашнього приступа.

2РЯК.3.2.4. Обачує и толмачи поетични, язични, естетични и структурни прикмети кнїжовноуметнїцких и кнїжовнонаукових текстох у рамикох школскей лектири и звонка школскей програми; преценює и поровнує стилски поступки у наведзених файтох текстох.

2РЯК.3.2.5. Розуми основни елементи кнїжовносци як дискурса (поровнує напр. присуство/одсуство приповедача, приповедни фокус, статус историйного и фиктивного итд.) у одношеню на други дружтвени дискурси и тоти спознаня хаснує при толмачену кнїжовних дїлох.

2РЯК.3.2.6. Кед толмачи и вреднує кнїжовноуметнїцки и кнїжовнонаукови дїла применює и поровнує кнїжовноисторийни и поетични прикмети стилских епохох, рухох и формацийох у розвою рускей, сербскей и шветовей кнїжовносци.

2РЯК.3.2.7. Самостойнє обачує и толмачи проблеми и идеї у кнїжовним дїлу и свойо становиско зна арґументовац на основи примарного текста и литературно-филолоґийного контекста.

2РЯК.3.2.8. Кед толмачи кнїжовне дїло критицки хаснує препоручену и самостойнє вибрану секундарну литературу (кнїжовноисторийну, критицку, автопоетичну, теорийну).

2РЯК.3.2.9. На основи дїлох рускей, сербскей и шветовей кнїжовносци (обовязни и особни вибор) и секундарней литератури розширює читательни знаня, применює стратеґиї читаня хтори усоглашени зоз типом кнїжовного дїла и зоз читательнима цилями (дожице, виглєдованє, творчосц); розвива язични, литературни, културни и национални идентитет.

**3.** **Обласц КУЛТУРА ВИСЛОВЙОВАНЯ**

2РЯК.3.3.1. Дискутує о зложених темох зоз язика, кнїжовносци и култури; дискутує о смислу и вредносцох кнїжовних текстох и о наменки и вредносцох нєуметнїцких текстох хаснуюци фахову терминолоґию.

2РЯК.3.3.2. Виклада (у званїчних ситуацийох, явно и пред векшим аудиториюмом) и пише о темох зоз обласци язика, кнїжовносци и култури; ма розвити бешеднїцки (ораторски) схопносци; предпоставя розлични становиска аудиториюма и у складзе зоз тим преоблематизує поєдинєчни змисти; препознава и анализує вербалну и нєвербалну реакцию собешеднїкох односно, аудиториюма и ґу тому прилагодзує свою бешеду; слухаюци бешеднїка, преценює змист и форму його бешеди и способу бешедованя.

2РЯК.3.3.3. Композицийно и лоґицки складно пише фахови текст на теми зоз кнїжовносци и язика, як и новинску статю.

2РЯК.3.3.4. Орґанизує, класификує, пообщує и на подобни способ обрабя информациї зоз кнїжовних и нєуметнїцких текстох на основи задатого и/або самостойно поставеного критерия.

2РЯК.3.3.5. Преглїбено критицки роздумує о зложеним тексту: преценює кельо зложени експозиторни текст успишно преноши информациї публики хторей є наменєни, обачуюци хтори информациї нєдоставаю; видвоює доказну градзу на хторей автор арґументативного тексту фундаментує свойо становиска и одредзує средства з хторима их виноши; обачує авторово гришки у заключованю и под.

2РЯК.3.3.6. Преценює стилски поступки у кнїжовним и нєуметнїцким тексту; поровнує стилски поступки у двох зложених текстох (або вецей нїх); толмачи їх улогу у витворйованю естетских и значєньских характеристикох наведзених файтох текстох.

2РЯК.3.3.7. Будує свидомосц о себе як читательови – розвива читательну ауторефлексию (розуми улогу читаня у власним розвою; ма розвиту, критицку свидомосц о своїх читательних схопносцох...).

1. Кнїжовни тексти облапяю кнїжовноуметнїцки и кнїжовнонаукови тексти. [↑](#footnote-ref-1)
2. Нєуметнїцки тексти подрозумюю тексти зоз науки о язику и науки о кнїжовносци, науковопопуларни тексти зоз тих обласцох и, по потреби, тексти зоз медийох и других жридлох хтори прикладни при обробку наставней материї зоз предмета Руски язик и кнїжовносц. [↑](#footnote-ref-2)
3. Тексти хтори одвитуюци за обробок наставней материї зоз язика и кнїжовносци. [↑](#footnote-ref-3)